**Președinții consiliilor județene, reuniți în Adunarea Generală a Uniunii Naționale a Consiliilor Județene din România, astăzi, 19 mai 2022, susțin operaționalizarea Autoritătilor de Management pentru Programul Operational Regional la nivelul Agențiilor pentru Dezvoltare Regională**

*Acest Document de Poziție reprezintă un exercițiu de management public și de guvernanță locală, fundamentarea lui plecând de la necesitatea întăririi capacității instituționale a administrației publice locale, și nu destabilizarea și slăbirea acesteia. La elaborarea lui s-a pornit de la principiul că Uniunea Națională a Consiliilor Județene din România reprezintă cele 41 de județe ale României, reprezentând autoritățile administrației publice locale de nivel intermediar iar descentralizarea în țările în tranziție - așa cum este și România - solicită un puternic suport politic, necesitând un promotor la cele mai înalte niveluri de guvernare.*

Fiecare Agenție pentru Dezvoltare Regională lucrează în mod curent cu beneficiarii de fonduri europene, acționând fie ca entitate suport, fie ca entitate direct implicată în managementul sursei de finanțare. Indiferent de forma de implicare, pe parcursul a 20 de ani de experiență a Agențiilor în interacțiunea cu beneficiarii, a fost acumulată o bogată experiență la nivelul fiecărei regiuni de dezvoltare.

Prin valorificarea și dezvoltarea expertizelor proprii locale și regionale și consacrarea unor domenii de bună practică la nivel național în gestionarea proiectelor cu finanțare europeană, Agențiilde pentru Dezvoltare Regională urmăresc utilizarea mai bună a experiențelor și tehnicilor de management a fondurilor europene și simplificarea sistemului de implementare a proiectelor.

Ne dorim ca fondurile europene să ofere o sursă de finanțare stabilă, sigură, direcționată, care poate fi utilizată pentru stimularea relansării economice a fiecărei regiuni.

În conformitate cu prevederile art. 3 din Ordonanța de urgență a Guvernului nr. 122/2020 privind unele măsuri pentru asigurarea eficientizării procesului decizional al fondurilor externe nerambursabile destinate dezvoltării regionale în România, agenţiile pentru dezvoltare regională, organizate potrivit Legii nr. 315/2004 privind dezvoltarea regională în România, cu modificările şi completările ulterioare, îndeplinesc rolul de Autoritate de management pentru programele operaționale regionale 2021-2027.

În data de 24 februarie 2022 a avut loc o sedință online cu conducerea MIPE și reprezentanții structurilor asociative din administrația publică locală privind gestionarea fondurilor alocate prin POR 2021-2027 și problemele juridice apărute în implementarea prevederilor Ordonanţei de urgenţă a Guvernului nr. 122/2020 privind unele măsuri pentru asigurarea eficientizării procesului decizional al fondurilor externe nerambursabile destinate dezvoltării regionale în România, respectiv funcționarea Autorităților de management constituite la nivelul Agențiilor pentru Dezvoltare Regională.

Deși au trecut doi ani de când Ordonanța de urgență a Guvernului nr 122/2020 este în vigoare, fiind aprobată și de Parlamentul României prin Legea nr. 277/2021, regretăm că autoritățile publice centrale încă identifică unele disfuncționalități în aplicarea acestui act normativ fără a găsi soluțiile legislative aplicabile.

 În prezent Autoritățile de management de la nivelul Agențiilor pentru Dezvoltare Regională nu sunt operaționale, fiind întârzieri în aprobarea și implementarea Acordului de parteneriat, a acreditării sistemelor de management și control.

Este în interesul general al cetățenilor ca autoritățile publice centrale și locale să conlucreze în coordonarea eforturilor pentru absorbția integrală a fondurilor europene alocate României în exercițiul financiar 2021-2027.

* **În acest context, UNCJR solicită:**
* **Guvernului să susțină descentralizarea către Agențiile pentru Dezvoltare Regională a Programelor Operaționale aferente fondurilor europene din cadrul financiar multianual 2021 – 2027 și orientarea spre beneficiari și rezultate cu impact economic, de mediu și social.**
* **Ministerului Investițiilor și Proiectelor Europene** să inițieze proiectele de acte normative pe care le consideră necesare pentru **operaționalizarea Autorităților de managament din cadrul Agențiilor pentru Dezvoltare Regională.**
* **Astfel, UNCJR:**

**Solicită Guvernului să depună toate diligențele pentru operaționalizarea Agențiilor pentru Dezvoltare Regională ca Autorități de management pentru Programele Operaționale Regionale 2021-2027.**